DA Den Europæiske Unions Tidende CE 88/633

(2004/C 88 E/0650)

SKRIFTLIG FORESPØRGSEL E-3021/03

af Anna Karamanou (PSE) til Kommissionen

(14. oktober 2003)

Om: Menneskehandel med mindreårige i Afghanistan

Ved en offentliggørelse, der byggede på tilsvarende oplysninger fra Unicef, kom problemet med menneskehandel med mindreårige, som antager stadig større dimensioner, frem i lyset. I et konkret tilfælde opdagede det afghanske politi en gruppe på ca. 50 børn, hvoraf nogle kun var fire år gamle, som stammede fra den nordøstlige provins Badakshan og ad landevejen blev transporteret til et ukendt bestemmelsessted i naboregionen Takar. Myndighederne nærer mistanke om, at drengene enten skal anbringes på religiøse skoler i Pakistan og Iran eller også sælges og eksporteres til udlandet til illegalt arbejde eller seksuel udnyttelse. En repræsentant for Unicef har talt om ubekræftede oplysninger fra den sydlige del af landet, ifølge hvilke der også her er forsvundet børn.

Ifølge oplysninger fra en højtstående politiembedsmand fra det afghanske politi foreligger der vidneudsagn om pakistanere, der er rejst til afsidesliggende områder i Afghanistan, hvor de uddeler penge til de fattige landsbyboer og til gengæld tager deres børn med. De lover dem, at deres børn vil få en god religiøs uddannelse og modtage »det guddommelige lys«. Der gives udtryk for frygt for, at disse børn vil blive sendt til religiøse skoler, hvor de vil blive udsat for hjernevask for senere at blive optaget i det pakistanske hemmelige efterretningsvæsen og religiøse grupper. I visse tilfælde sælges de som arbejdere eller bliver ofre for seksuel udnyttelse.

Hvilke foranstaltninger vil Kommissionen træffe, og hvilke programmer vil den finansiere for at støtte centralregeringen i Afghanistan og med henblik på at sikre en bedre politiovervågning af hele landet, så der kan sætttes en stopper for disse former for udnyttelse af befolkningen, herunder især menneskehandelen med børn?

Svar afgivet på Kommissionens vegne af Christopher Patten

(6. november 2003)

Kommissionen er også bekymret over de seneste rapporter fra Afghanistan om bortførelsen af mindreårige og glæder sig over forslaget fra De Forenede Nationers Internationale Børnefond (Unicef) om at sende en ekspert på området for børns rettigheder til det nordlige Afghanistan.

Kommissionen og medlemsstaterne er stærkt engagerede i opbygningen af et stærkt juridisk system og en stærk politistyrke, der kan sikre en effektiv retshåndhævelse i hele Afghanistan:

Tyskland er den ledende donor for politireformen. Inden udgangen af december 2003 vil i alt 5 000 nye og nuværende politifolk have deltaget i uddannelsen, og Tyskland vil ligeledes udvide politiuddannelsen til provinserne. For at støtte dette initiativ har Kommissionen i 2002 ydet et bidrag med 10 mio. EUR til fonden for lov og orden (der betaler for løn til politiet og for uddannelse), og yderligere med 15,5 mio. EUR i 2003. Endvidere er 60 mio. EUR øremærket til fonden for lov og orden i Afghanistan (LOTFA) i 2003-2004.

Italien er den ledende donor for den juridiske reform. Hidtil er der ydet 20 mio. USD til reformen af det juridiske system, herunder modernisering af bygninger i Kabul og uddannelse af 120 jurister. I 2003 har Kommissionen og Italien samfinansieret 6 mio. EUR til modernisering af domstolene på distriktsniveau og uddannelse af lokalt personale.

Den nye forfatning vil også få en afgørende rolle. Erklæringen den 21. september 2003 om Afghanistan på Dubai-konferencen understregede navnlig menneskerettighedernes betydning for alle, herunder kvinder og børn. Det bemærkedes, at EU er klar over, at Afghanistan overholder sine forpligtelser i henhold til folkeretten, herunder menneskerettighederne, og forventer at disse forpligtelser respekteres fuldt ud i den nye forfatning. Trojkaen understregede ved sit besøg i Afghanistan den 19.-20. oktober 2003 på ny vigtigheden af, at disse forpligtelser imødekommes.